Mosfellingurinn Guðrún Ýr , 21 árs , gaf á dögunum út sitt fyrsta lag sem ber titilinn Ein . „ Ég byrjaði að læra jazzsöng fyrir um fjórum árum , en hef samt verið í tónlist frá því að ég man eftir mér og lærði á fiðlu í mörg ár . Vinir mínir , þeir Bjarki Sigurðsson og Teitur Helgi Skúlason , sem mynda bandið Ra : tio sömdu lagið en ég samdi textann . Textinn er mjög persónulegur og er saminn út frá líðan minni á ákveðnu tímabili , ég hafði þörf fyrir að koma þessu frá mér . Við erum rosalega ánægð með viðbrögðin við laginu en hægt er að nálgast það á Spotify . Við erum nú þegar farin að vinna að stærri verkefnum og áætlum að gefa út meira efni fyrir sumarið , “ segir Guðrún Ýr en vert er að fylgjast vel með þessari efnilegu söngkonu . Hvíti Riddarinn bætir enn við þjónustuna við Mosfellinga . Við leggjum mikla áherslu á að maturinn og þjónustan hjá okkur sé góð , ánægður viðskiptavinur er besta auglýsinginn , “ segir Hákon og bætir við að staðurinn fái góð ummæli á Tripadvisor . Frí heimsending til kl. 3 um helgar „ Við erum nýfarin að bjóða upp á heimsendingarþjónustu á öllum matseðlinum okkar . Við bjóðum upp á þessa þjónustu hér í Mosfellsbæ til að byrja með , en erum jafnvel að skoða að bjóða Kjalnesingum upp á heimsendingar ákveðna daga í viku . Heimsendingin er frí ef pantað er fyrir meira en 2.500 kr . Ég veit ekki til þess að það séu fleiri staðir að senda heim allt það sem er á matseðlinum hjá þeim . Enn sem komið er eru pítsurnar vinsælastar í heimsendingu en þess má geta að við erum með heimsendingu á þeim til kl. 3 á föstudags - og laugardagskvöldum . “ Heimilismatur í hádeginu Hvíti Riddarinn býður upp á heimilismat í hádeginu og hlaðborð á föstudögum . „ Það er yfirleitt þétt setið hjá okkur í hádeginu og við leggjum mikinn metnað í að vera með góðan heimilismat á góðu verði . Á föstudögum erum við með lambalæri , pítsur og fleira og svo kaffi og kökur í eftirrétt . “ Það er heilmikið fram undan á Hvíta Riddaranum . „ Við reynum að vera með fjölbreytta dagskrá hjá okkur . Næstu stóru viðburðir eru kvennakvöld í byrjun mars , FIFA-mót , Pubquiz , bingó og fleira , “ segir Hákon að lokum . Matseðil Hvíta Riddarans er hægt að finna á Facebook-síðu staðarins . Lóðum 3,5 og 7 við Sunnukrika hefur verið úthlutað . Hafin er vinna við frumhönnun í samræmi við gildandi skipulag sem samþykkt var árið 2005 . Eignir Kaupfélags Kjalarnesþings hafa verið seldar . Uppbygging að hefjast á kaupfélagsreit Nýlega hafa verið gerðir samningar sem munu hafa mikil áhrif á ásýnd miðbæjarins . Kaupfélag Kjalarnesþings hefur selt eignir sínar á svokölluðum kaupfélagsreit og kaupendur gert samkomulag við Mosfellsbæ um uppbyggingu á íbúðarhúsnæði . Íbúðirnar bætast við það framboð sem nú þegar er gert ráð fyrir í miðbænum og er í skipulagsferli . Alls munu því rísa um 200 íbúðir á næstu misserum við Háholt , Bjarkarholt og Þverholt . Meðal annars er gert ráð fyrir því að kaupfélagshúsið sem staðið hefur ónotað í nokkurn tíma víki . Þess í stað verði byggðar 65 íbúðir fyrir 50 ára og eldri . Samningurinn gerir ennfremur ráð fyrir því að Mosfellsbær fái yfirráð yfir lóðum við Háholt 16 - 18 þar sem núverandi skipulag gerir ráð fyrir kirkju og menningarhúsi . Aukin verslun og þjónusta „ Af þessu má vera ljóst að ásýnd miðbæjarins mun breytast til hins betra á allra næstu árum , “ segir Haraldur Sverrisson bæjarstjóri . „ Byggingar sem hafa verið áberandi á svæðinu eins og Háholt 23 og áðurnefnt kaupfélagshús við Háholt 24 munu víkja og þess í stað rís íbúðarhúsnæði . Ég held að við getum gert ráð fyrir því að aukin verslun og þjónusta muni fylgja þéttingu íbúðabyggðarinnar og stækkandi bæjarfélagi . “ Hátt í 3.000 íbúar á svæðinu hafa nú ritað nafn sitt á undirskriftalista þar sem því er mótmælt að helgar - og næturvaktirnar leggist af . Á þriðjudaginn var Óttari Proppé heilbrigðisráðherra afhentur listinn . Það var Iðunn Dögg Gylfadóttir sem fór fyrir söfnuninni og mætti hún í velferðarráðuneytið ásamt hópi Mosfellinga . Iðunn Dögg segir að þjónustan minnki og öryggi íbúa á svæðinu skerðist umtalsvert við þessar breytingar . Nú þurfi rúmlega 10 þúsund manns í Mosfellsbæ , á Kjalarnesi og í Kjós að leita á Læknavaktina í Kópavogi sem þegar er sprungin . Óttarr tók við undirskriftalistanum og sagðist koma upplýsingunum á framfæri . Verið væri að fara í fyrirkomulag sem er sambærilegt öðrum heilsugæslum á höfuðborgarsvæðinu . Reynslan af þessum breytingum verði skoðuð síðar . Ég er ánægður með að Bubbi Morthens sé að æfa hjá Höllu og Hjalta í Eldingu . Bubbi er fyrirmynd . Lætur ekki festa sig inn í ákveðnum ramma . Ég þekki Bubba ekki persónulega , hef aldrei hitt hann , en hann hefur haft mikil áhrif á mig . Það var sterk upplifun þegar ég , í stoppi hjá Siggu frænku á Hvammstanga á leiðinni í sveitina , heyrði Ísbjarnarblús í fyrsta skipti . Ég var ellefu ára . Mér fannst þetta geggjað . Hrátt , kraftmikið , lifandi . Fyrsta tónlistin sem ég virkilega tengdi við . MB Rosinn var í sérstöku uppáhaldi . Við fylgdumst að í gegnum unglingsárin , ég og Bubbi . Hann bjó til músíkina , ég hlustaði . Tónleikar með honum voru upplifun . Ég komst því miður ekki á tónleika með Utangarðsmönnum , en sá Egó spila á Lækjartorgi og Bubba sjálfan hér og þar . Lögin hans hjálpuðu mér þegar ég svæfði og róaði guttana mína fjóra . Hélt á þeim á öxlinni og söng fyrir þá Aldrei fór ég suður og Blindsker . Þeir voru kröfuharðir , þetta þurftu að vera tónleikaútgáfur . Ég þekki nýrri plötur Bubba ekki eins vel og þær fyrstu , en ég hef alltaf dáðst að því hvað hann hefur verið duglegur að fylgja hjartanu . Óhræddur við að prófa nýja hluti . Spila með ólíkum listamönnum , alls konar tónlist . Skrifa texta sem skipta hann máli . Segja það sem honum finnst . Hann er líka fyrirmynd að því leyti að hann heldur sér líkamlega í formi . Sinnir sjálfum sér í stað þess að leyfa sér að drabbast niður . Bubbi er 13 árum eldri en ég en er í miklu betra formi heldur en margir af jafnöldrum mínum . Hann er gott dæmi um að aldur er afstæður . Maður er eins gamall og maður vill vera . Það að hann sé að æfa í Eldingu er viðeigandi . Hrár , lifandi , heimilislegur æfingastaður í hjarta Mosfellsbæjar . Njótum ferðalagsins ! Heilsumolar Gaua Mosfellingur 23. febrúar 2017 Hulda Margrét Rútsdóttir verkefnastjóri hjá Rauða krossinum í Mosfellsbæ segir að með auknum fjölda ferðamanna sé hætt við að óhöppum fjölgi og því mikilvægt að geta brugðist skjótt við . Hulda tók á móti mér í húsakynnum Rauða Krossins í Þverholti . Námskeiði í ensku fyrir hælisleitendur var að ljúka og eftir að þeir höfðu kvatt settumst við niður og byrjuðum að spjalla . Ég tók strax eftir því hvað Hulda hefur einstaka nærveru , hún er hlý , brosmild og gefandi . Rauði krossinn í Mosfellsbæ sinnir ýmsum verkefnum í nærsamfélaginu ásamt því að taka þátt í verkefnum á landsvísu . Kjalarnes og Kjós tilheyra líka starfssvæði deildarinnar svo svæðið er býsna víðfemt . Hulda Margrét er fædd í Kaupmannahöfn 24. nóvember 1976 . Foreldrar hennar eru þau Guðrún Edda Guðmundsdóttir og Finnbogi Rútur Hálfdánarson en þau eru bæði lyfjafræðingar . Hulda á tvö yngri systkini , Guðrúnu fædda 1981 og Guðmund Sigurð fæddan 1985 . Foreldrar Huldu fluttu frá Danmörku til Reykjavíkur þegar Hulda var á fyrsta ári . Þau byggðu sér svo hús í Mosfellsbæ og fluttu þangað þegar hún var á sjötta ári . „ Ég lék mér mikið úti þegar ég var barn . Á sumrin var ég nær öll kvöld úti á auða svæði eins og við kölluðum leiksvæðið á milli Bergholts og Barrholts . Þar voru spiluð heilu fótboltamótin með krökkunum úr hverfinu . “ Frábært að alast upp í Mosó „ Það var frábært að alast hérna upp . Ég gekk í Varmárskóla eins og öll börn í Mosfellsbæ í þá daga . Ég lærði á píanó og söng í barnakórnum í nokkur ár en íþróttirnar áttu hug minn allan og ég hætti í tónlistinni og æfði fót - og handbolta af kappi allan grunnskólann . Ég útskrifast úr Menntaskólanum við Sund 1996 . Námið lá vel fyrir mér og þetta var skemmtilegur tími . Ég var enn á kafi í fótboltanum og æfði af krafti öll menntaskólaárin . “ Lærði að standa á eigin fótum „ Að loknu stúdentsprófi ákvað ég að taka mér árs frí og hugsa málið hvað ég vildi læra . Ég flutti til Brussel til að gerast au-pair og læra frönsku . Það var mikil og góð lífsreynsla og ég lærði að standa á eigin fótum . Stuttu eftir að ég flutti út kynntist ég manninum mínum , Allani Richardson . Eftir tæpa árs dvöl í Brussel ákvað ég að fara í háskólanám til Amsterdam . Ég valdi alþjóðasamskipti með þróunarlandafræði sem aukagrein og útskrifaðist með meistarapróf árið 2003 . Það var ekki auðvelt að fá vinnu tengda náminu í Hollandi , ég vann sem aðstoðarmaður bókara þar til við fluttum heim til Íslands í ágúst 2004 . “ Gaman að taka þátt í uppbyggingunni Við komuna til Íslands hóf Hulda störf sem upplýsingafulltrúi á Gljúfrasteini , heimili Halldórs Laxness , sem búið var að breyta í safn . „ Ég vann á Gljúfrasteini í tæp tólf ár . Það var lærdómsríkur tími og virkilega gaman að fá að taka þátt í uppbyggingu á safninu alveg frá upphafi en það opnaði haustið 2004 . Verkefnin voru fjölbreytt , allt frá því að taka á móti gestum , skrifa greinar og skipuleggja viðburði og svo fór maður í snjómokstur ef svo bar undir , “ segir Hulda kímin . Fjögur börn á sjö árum „ Eftir komuna til landsins bjuggum við hjá foreldrum mínum en keyptum okkur svo íbúð í Leirutanga þar sem við búum enn . Eiginmaður minn Allan , sem er menntaður hljóðmaður , fór að vinna sem frístundaleiðbeinandi og skólaliði en hann starfar í dag á Skálatúni . Ég var rétt tæplega þrítug þegar frumburðurinn , Guðrún Aisha , fæddist 2006 . Hin þrjú fylgdu svo í kjölfarið . Anna Malia 2008 , Aron Rútur 2011 og Rakel Elaisa 2013 . Elstu þrjú spila fótbolta með Aftureldingu og sú yngsta hefur verið í íþróttaskólanum . Áhugamálin okkar eru að njóta lífsins með fjölskyldu og vinum og okkur finnst gaman að ferðast innanlands og utan . Draumurinn er að komast á æskuslóðir eiginmannsins til Aruba í Karíbahafinu og aldrei að vita nema það verði að veruleika . “ Tryggir virðingu fyrir mannlegu lífi Í lok febrúar á síðasta ári breytti Hulda um starfsvettvang og starfar nú sem verkefnastjóri hjá Rauða krossinum í Mosfellsbæ í 60% starfi auk þess sem hún starfar við þýðingar á sjónvarpsefni . Hún hefur alltaf haft mikinn áhuga á samskiptum og mannúðarmálum . „ Rauði krossinn á Íslandi er hluti af stærstu mannúðar - og hjálparsamtökum heims og reynir að vernda líf og heilsu berskjaldaðra hópa og tryggja virðingu fyrir mannlegu lífi . Hreyfingin er borin uppi af sjálfboðaliðum . Rauði krossinn í Mosfellsbæ sinnir ýmsum verkefnum í nærsamfélaginu ásamt því að taka þátt í verkefnum á landsvísu . “ Skiptifatamarkaður fyrir börn „ Ég held ég geti fullyrt að við hér í Mosó séum eina Rauðakrossdeildin á landinu sem er með skiptifatamarkað fyrir börn . Fólk getur komið með föt sem börnin eru vaxin upp úr og valið ný í staðinn . Skiptifatamarkaðurinn er opinn þegar starfsemi er í húsinu . Að skiptast á fötum í stað þess að kaupa alltaf ný snýst um meira en bara sparnað því það er líka umhverfisvænt . Rauði krossinn nýtir allan textíl . Jafnvel götóttir sokkar , gamlar tuskur og ónýtar gardínur fara ekki til spillis heldur nýtast í efnisendurvinnslu og er tekið við því í Sorpu . “ Útbúa fatapakka til fátækra barna „ Prjónahópurinn , Föt sem framlag , hittist hér og prjónar og saumar . Hópurinn útbýr svo fatapakka sem fer til fátækra barna í Hvíta-Rússlandi . Sjálfboðaliðar Rauða krossins sjá um heimanámsaðstoð fyrir krakka í 1. til 10. bekk . Heimsóknavinir heimsækja fólk vikulega og hlutverk þeirra er fyrst og fremst að veita félagsskap , nærveru og hlýju . Hundavinir eru líka alltaf vinsælir . Í fyrra byrjuðum við með gönguhóp og sjálfboðaliði frá okkur stýrir göngunni . Það eru allir velkomnir með og gengið er á rólegum hraða . Þetta er upplögð leið til þess að kynnast nýju fólki . “ Höfum öll eitthvað að gefa „ Undanfarna mánuði höfum við opnað fjöldahjálparstöð í Mosfellsbæ vegna slysa eða óhappa sem hafa orðið í nágrenni við okkur . Með auknum fjölda ferðamanna er hætt við að óhöppum fjölgi og því mikilvægt að geta brugðist skjótt við . Rauði krossinn heldur fjölda námskeiða á ári hverju eins og í skyndihjálp , neyðarvörnum og ýmsu öðru . Það er auðvelt að gerast sjálfboðaliði , það er hægt að skrá sig á heimasíðunni eða hafa samband í tölvupósti eða síma . Það mikilvægasta sem við eigum er tími og að gefa af sér gerir sálinni gott . Við höfum öll eitthvað að gefa . Mosfellingar eru öflugir þegar þeir standa saman og geta áorkað miklu . Ég hlakka til áframhaldandi samstarfs við þá . “ Mosfellingurinn 2. febrúar 2017 Myndir og texti : Ruth Örnólfs Mosfellsbær er með ánægðustu íbúana og með hæstu einkunn samkvæmt árlegri könnun Capacent Gallup . Könnunin mælir viðhorf íbúa til þjónustu í 19 stærstu sveitarfélögum landsins . Þegar íbúar í Mosfellsbæ eru spurðir hversu ánægðir eða óánægðir þeir séu með Mosfellsbæ sem stað til að búa á eru 97% aðspurðra ánægðir eða mjög ánægðir . Þetta kemur fram í fréttatilkynningu frá Mosfellsbæ . Yfir landsmeðaltali í öllum málaflokkum Alls eru 86% íbúa í Mosfellsbæ ánægðir með aðstöðu til íþróttaiðkunar og ánægja með þjónustu í leikskólum bæjarins mælist um 82% . Spurðir um þjónustu Mosfellsbæjar í heild eru 84% mjög eða frekar ánægðir . Niðurstöður síðustu ára sýna að ánægja íbúa með þjónustuna í Mosfellsbæ hefur aukist jafnt og þétt og er yfir landsmeðaltali í öllum málaflokkum sem spurt er um . Athyglisvert er að þátttakendur í könnuninni sem eru á aldrinum 18 - 34 ára eru allir ánægðir með sveitarfélagið sem stað til að búa á . Ætla má að íbúar á þessum aldri séu að jafnaði að nýta þjónustu sveitarfélagsins þegar kemur að leik - og grunnskólum og íþróttaaðstöðu svo eitthvað sé nefnt . Nýtt hverfi og nýr skóli Mikil uppbygging á sér nú stað í Mosfellsbæ . Nýtt hverfi í Helgafellslandi rís nú á miklum hraða og samhliða hefur verið ráðist í byggingu skóla í hverfinu . Áætlað er að fyrsti áfangi skólans verði tekinn í notkun haustið 2018 . Fjárhagsstaða Mosfellsbæjar er traust og reksturinn góður . Bæjarstjórn samþykkti nýverið að lækka bæði útsvar og fasteignaskatt í sveitarfélaginu . Stoltur af niðurstöðunni Haraldur Sverrisson bæjarstjóri segist ánægður með útkomuna . „ Það er virkilega gaman að Mosfellingar mælist ánægðustu íbúar landsins . Ég er afar stoltur af niðurstöðunni í heild og sérstaklega varðandi þjónustu við eldri borgara sem við höfum lagt áherslu á að bæta síðustu ár . Niðurstöður könnunarinnar benda einnig til þess að íbúar Mosfellsbæjar vilji huga að umhverfinu og til dæmis auka flokkun á sorpi . Við munum skoða það mál sérstaklega á næstunni . Mosfellsbær á 30 ára kaupstaðarafmæli á þessu ári . Það má því til gamans nefna að á síðustu 30 árum hefur íbúafjöldi sveitarfélagsins rúmlega tvöfaldast . Miðað við það verkefni hefur okkur gengið vel að bæta þjónustuna ásamt því að viðhalda góðum rekstri . “ Heildarúrtak í könnuninni er yfir 12 þúsund manns , þar af 350 svör úr Mosfellsbæ . Nánari upplýsingar má finna á www.mos.is . Meistaraflokksráð Aftureldingar í handbolta karla og Einar Andri Einarsson þjálfari liðsins hafa gert með sér nýjan samning um að Einar Andri þjálfi lið Aftureldingar næstu þrjú árin . Fyrri samningur Einars Andra rennur út í vor og hefur hann þjálfað liðið síðustu þrjú keppnistímabil með mjög góðum árangri . Einar Andri er yfirþjálfari yngri flokka félagsins auk þess sem hann hefur umsjón með handboltaakademíunni í FMOS . Ætla að berjast um alla titla „ Við erum mjög ánægðir að hafa framlengt samninginn við Einar Andra , “ segir Ásgeir Sveinsson formaður meistarflokksráðs Aftureldingar , enda er hann einn albesti þjálfari landsins . „ Árangur hans með liðið frá því hann tók við því hefur verið mjög góður auk þess sem okkar ungu leikmenn hafa tekið miklum framförum undir hans stjórn . Markmið okkar eru skýr en þau eru að berjast um alla titla sem í boði eru og við væntum mikils af samstarfinu við Einar á næstu árum . Við ætlum að halda áfram að byggja upp sterkt lið í Mosfellsbæ með okkar frábæra leikmannahópi sem samanstendur að langmestu leyti af uppöldum Mosfellingum . “ Fjórir lykilmenn skrifa undir Á sama tíma og Einar Andri skrifaði undir nýjan samning framlengdu fjórir lykilmenn Aftureldingar sína samninga við félagið til þriggja ára , til ársins 2020 . Þetta eru þeir Elvar Ásgeirsson , Pétur Júníusson , Böðvar Páll Ásgeirsson og Kristinn Elísberg Bjarkason . Þessir strákar eru mjög góðir leikmenn með mikinn metnað og hafa þeir leikið með unglingalandsliðum Íslands undanfarin ár . Þeir hafa leikið stórt hlutverk undanfarin ár með meistaraflokki Aftureldingar og ætla sér stóra hluti með sínu uppeldisliði á næstu árum . Þetta verður frábært ár . Séð þau sem tækifæri til þess að velta fyrir sér lífinu og gera breytingar til góðs . Það er gott að byrja á því að hreinsa aðeins til , þá býr maður til rúm og tíma fyrir það sem mann virkilega langar til að gera . Eitt af því sem ég ákvað í þessu ferli var að hreyfa mig meira en ég hef gert undanfarin ár . Ég hef farið í göngutúra og æft reglulega , en það er ekki nóg fyrir mig . Ég er búinn að sitja allt of mikið . Mér líður langbest , bæði líkamlega og andlega , ef ég hreyfi mig mikið yfir daginn . Sit minna við skrifborðið . Ég er núna í því að finna bestu blönduna , hvernig ég get látið þetta tvennt vinna sem best saman . Skrifborðsvinnan gefur mér nefnilega mikið svo lengi sem ég sit ekki of lengi við í einu . Mín leið , sú sem ég er að innleiða hjá sjálfum mér núna í byrjun árs , er ekki flókin . Hún felur í sér að nota skrifborðstímann í að vinna og læra , ekki í afþreyingu eða andlegt hangs . Þannig bý ég mér til tíma til þess að hreyfa mig meira . Sem gefur mér orku og kraft til þess að vinna betur þegar ég sest aftur við . Hausinn virkar betur þegar líkaminn er búinn að fá sitt . Á hreyfilista ársins eru ketilbjöllu - og útiæfingar , körfubolti á planinu , sjósund , jiu jitsu , klifur , skriðsund og köfun . Langar líka að læra á standandi róðrarbretti hjá Stjána Vald og lofa sjálfum mér hér með að gera það í vor . Njótum ferðalagsins ! Heilsumolar Gaua Mosfellingur 2. febrúar 2017 Góðar hugmyndir óskast frá bæjarbúum . Kannski stingur einhver upp á því að útbúa vatnaveröld á Stekkjarflöt eða koma upp drykkjarstöðvum í Hamrahlíð . Myndirnar eru samsettar . Bæjarráð Mosfellsbæjar hefur ákveðið að fara af stað með lýðræðisverkefnið Okkar Mosó á árinu 2017 . Verkefnið er samráðsverkefni íbúa og bæjarins um forgangsröðun og úthlutun fjármagns til smærri nýframkvæmda - og viðhaldsverkefna í Mosfellsbæ . Gert er ráð fyrir að 25 milljónum króna verði varið í að framkvæma þær hugmyndir sem fá brautargengi . Kosið í rafrænni kosningu Óskað verður eftir snjöllum hugmyndum frá íbúum sem síðan verður kosið um í rafrænni íbúakosningu . Hugmyndirnar geta varðað leik - og afþreyingarsvæði íbúa , vistvænar samgöngur , bætta lýðheilsu eða umhverfið almennt . Hægt verður að skila inn hugmyndum rafrænt í þar til gerðu kerfi sem verður aðgengilegt á heimasíðu Mosfellsbæjar . Verkefnið í heild er í fjórum fösum . Hugmyndasöfnun , umræða um hugmyndir og úrvinnsla , kosningar og framkvæmd . > > Hugmyndasöfnunin hefst 1. febrúar næstkomandi og allar upplýsingar um verkefnið verður að finna á heimasíðu Mosfellsbæjar www.mos.is . Nú er allt að smella saman í Bæjarleikhúsinu , enda styttist óðum í frumsýningu á Skilaboðaskjóðunni þann 22. janúar . Um 40 áhugasamir listamenn vinna nú hörðum höndum að leik , tónlist , leikmynd , búningum og öllu því sem þarf til að gera stóran söngleik að veruleika . Sagan , eftir Þorvald Þorsteinsson , fjallar um Putta litla sem býr í Ævintýraskógi , sem langar mest af öllu að verða hugrakkur ævintýraprins . Hann heldur af stað um miðja nótt í leit að nátttrölli , en verður fyrir því óláni að festast inni í helli nátttröllsins . Maddamamma og allir íbúar ævintýraskógarins taka höndum saman og með hjálp Skilaboðaskjóðunnar ná þau að bjarga Putta litla úr klóm nátttröllsins . Tónlist Jóhanns G. Jóhannssonar setur líflegan blæ á söngleikinn sem hentar fyrir alla fjölskylduna . Sýningar verða á sunnudögum kl. 14 og miðapantanir í síma 566-7788 . Miðaverð er aðeins 2.500 kr. > > Fylgist með leikfélaginu á samfélagsmiðlunum Instagram , Facebook og Snapchat . Þú gætir unnið miða á Skilaboðaskjóðuna ! Jökull með splunkunýjan og sérsmíðaðan gítar eftir gítarsmiðinn Peter Turner . Mynd / Raggi Óla Undanfarin tvö ár hafa verið viðburðarík hjá strákunum í mosfellsku hljómsveitinni Kaleo . Blaðamaður Mosfellings hitti Jökul Júlíusson , söngvara hljómsveitarinnar , sem staddur er hér á landi í fríi yfir hátíðarnar . „ Það er rosalega gott að koma heim og hlaða batteríin . En ég er líka búinn að nota tímann vel í að semja ný lög og texta . Ég fer ekki aftur út fyrr en eftir þorrablótið , sem er frábært því ég var mjög svekktur að geta ekki komið í fyrra . “ Ferðast um í tveimur rútum „ Þetta er lengsta fríið sem við höfum fengið síðan við fórum út fyrir tveimur árum en við höfum verið á fullu síðan . Við fórum til London í febrúar 2015 til að taka upp nýtt efni fyrir erlendan markað . Í kjölfarið fluttum við til Texas í Bandaríkjunum þar sem við fengum hús í útjaðri Austin . Þar bjuggum við þangað til í apríl 2016 en þá fluttum við til Nashville . Við erum nú minnst þar því við erum alltaf á ferðinni . Við ferðumst um á tveimur lúxusrútum . Ég er með eina rútu og strákarnir með aðra og við erum alltaf með sirka 10 manna „ crew “ með okkur . “ Eru búnir að spila í 48 fylkjum Kaleo gaf út hljómplötuna A / B í júní en hún hefur nú þegar hlotið gull í Bandaríkjunum og platínu í Kanada . „ Við vorum að koma úr fimm mánaða túr um Bandaríkin og Evrópu þar sem við erum að fylgja eftir útgáfu plötunnar . Við höfum svo til spilað upp á hvern einasta dag . Svo gengur þetta líka mikið út á að komast að hjá útvarpsstöðvunum , hitta fólk og byggja upp tengslanet . Þetta er svo svakalega stór markaður . Þetta er alveg þrotlaus vinna , við erum búnir að spila í 48 fylkjum í Bandaríkjunum á þessum tveimur árum . Við eigum Alaska og Havaí eftir , en við spilum á Havaí í apríl , “ segir Jökull . Um 200 manns koma að hljómsveitinni Hljómsveitin hefur verið tilnefnd til ýmissa viðurkenninga en Billboard útnefndi Kaleo sem bestu nýju rokkhljómsveit ársins 2016 . Árið 2017 er orðið fullbókað hjá Kaleo og bókanir farnar að berast fyrir árið 2018 . „ Umboðsskrifstofan og plötufyrirtækið sjá um öll þessi mál fyrir okkur , þetta er orðið rosalegt batterí . Ég myndi ætla að það séu yfir 200 manns sem koma að hljómsveitinni á einhvern hátt á hverjum degi . “ Vill sjá aðstöðu fyrir unga listamenn „ Það vekur athygli að við komum frá 9 þúsund manna bæ á Íslandi . Og að við séum búnir að vera saman í hljómsveit síðan í Gaggó . Við höfðum æfingaaðstöðu í gamla Selinu sem bærinn bauð upp á , æfðum þar þegar við vildum , meðal annars fyrir Músíktilraunir . Ég myndi vilja sjá að boðið væri upp á svona aðsöðu fyrir unga listamenn í Mosfellsbæ í dag . Við eigum svo mikið af hæfileikaríkum ungmennum sem þarf að halda vel utan um . Það er mér mjög mikilvægt því ég man hvað þetta gerði mikið fyrir mig . Það er allt annað að spila inni í herbergi eða syngja og spila í míkrafón og magnara , “ segir Jökull að lokum . Kosningin fer fram á vef Mosfellsbæjar www.mos.is dagana 12. - 16. janúar . Velja skal karl í 1. , 2. og 3. sæti sem og konu í 1. , 2. og 3. sæti . Úrslit verða kynnt fimmtudaginn 19. janúar kl. 19 í íþróttamiðstöðinni að Varmá . Þangað eru allir velkomnir . Þarfir viðskiptavina eru ávallt hafðar í öndvegi og kappkostað er að veita framúrskarandi þjónustu en fyrirtækið skiptist í þrjár deildir , snyrtivöru - , hárvöru - og verslunardeild . Ásgeir segir að rekstur fyrirtækisins sé svipaður því að þjálfa lið í hópíþrótt . Það þarf að vera með rétta liðið í höndunum , allir þurfa að vera vel þjálfaðir og þekkja sín hlutverk . Ásgeir er fæddur í Reykjavík 23. janúar 1967 . Foreldrar hans eru þau Áróra Sjöfn Ásgeirsdóttir hjúkrunarfræðingur og Sveinn Kjartansson framkvæmdastjóri . Áróra lést árið 1989 . Ásgeir er miðjubarnið í systkinahópnum en hann á einnig fjögur hálfsystkini . „ Ég er alinn upp í Breiðholti og í Vesturbænum . Þegar ég var sjö ára þá skildu foreldrar mínir og mamma flutti til Danmerkur til að fara í framhaldsnám . Við systkinin fluttum til móðurömmu okkar og afa og ólumst upp hjá þeim þangað til við fluttum að heiman . “ Forréttindi að alast upp í Selvogi „ Mínar helstu æskuminningar eru frá Hlíðarvatni í Selvogi . Föðurafi minn og amma áttu hús við vatnið og þar dvöldum við bræðurnir með þeim öll sumur . Við fórum í silungsveiði , fjallgöngur og önnur spennandi náttúruævintýri . Það voru algjör forréttindi að hafa fengið að alast upp í þessu umhverfi og læra til verka í þessari náttúruperlu sem Selvogurinn er . “ Íslandsmeistarar upp alla flokka „ Frá tíu ára aldri tóku íþróttirnar við og ég spilaði mest með Víkingi , fótboltinn á sumrin og handboltinn á veturna . Minn árgangur og árgangarnir í kring voru mjög sterkir í handbolta og við urðum Íslandsmeistarar upp alla yngri flokkana sem var mjög gaman . Afi og amma sem ég ólst upp hjá voru mjög virk í störfum hjá Víkingi og heimilislífið var litað af störfum þeirra fyrir félagið . Þau mættu á alla leiki þannig að maður fékk mjög gott íþróttauppeldi og bjó við mikinn stuðning . Ég byrjaði ungur að þjálfa handbolta og tók allar þjálfaragráður sem í boði voru hér á landi í þeim fræðum . Ég starfaði sem þjálfari hjá Víkingi , Fram og Aftureldingu . “ Ætlaði að verða kennari Ásgeir gekk í Breiðagerðisskóla og svo í Réttarholtsskóla . „ Mér fannst alltaf gaman í skólanum og eignaðist góða vini sem ég held ennþá sambandi við . Ég tók þátt í öllu félagslífi , sérstaklega í Réttó , og var formaður nemendaráðs í tvö ár . Eftir Réttó fór ég í Fjölbraut í Ármúla á íþróttabraut . Ég ætlaði að verða íþróttakennari og fara í ÍKÍ á Laugarvatni . Eftir útskrift , sem var um áramót , sótti ég um á Laugarvatni og fékk inngöngu sem var mjög erfitt á þeim tíma . Þar sem skólinn átti ekki að byrja fyrr en um haustið þá ákvað ég að fara að vinna og sótti um starf hjá Heildverslun Halldórs Jónssonar . Planið var að vera þar þangað til að ég færi í námið . Ég ákvað svo að fresta því um eitt ár en sá frestur lengdist heldur betur því ég er ekki farinn ennþá , “ segir Ásgeir og hlær . „ Ég starfaði einnig í aukavinnu á íþróttadeild Bylgjunnar í 10 ár við lýsingar á hand - og fótboltaleikjum . “ Fluttu til Noregs „ Hjá Halldóri starfaði ég til ársins 1996 en þá ákvaðum við hjónin að flytja til Noregs en ég er giftur Helgu Sævarsdóttur hjúkrunar - og lýðheilsufræðingi . Sonur okkur Elvar var þá orðinn tveggja ára . Í Noregi fór ég í háskólanám í markaðsfræðum og stjórnun . Plön okkar breyttust vegna veikinda í fjölskyldu Helgu og við fluttum heim ári síðar og þá á Egilsstaði þar sem við bjuggum í rúmt ár en Helga er ættuð þaðan . Þetta ár starfaði ég hjá Landflutningum . Við Helga eignuðumst tvö börn til viðbótar , þau Ásu Maríu sem er fædd 1998 , og Hilmar sem er fæddur 2000 . Við keyptum okkur hús í Mosfellsbæ og Helga hóf störf á Heilsugæslunni . Heimilislíf okkar gengur mikið út á íþróttir , útivist og ferðalög bæði innanlands og utan . “ Tókum ekki þátt í góðærispartíinu „ Eftir að við fluttum að austan hóf ég störf hjá Lystadún Markó sem var í eigu HJ og starfaði þar til 2001 . Þaðan fór ég aftur til Halldórs og byrjaði sem deildarstjóri en tók svo við sem framkvæmdastjóri árið 2008 , korteri í hrun . Þetta er 60 ára gamalt fyrirtæki og hjá okkur starfa 30 manns . Það var mikil áskorun og lærdómur að taka við sem stjórnandi í innflutningsfyrirtæki á þessum tíma . Við áttum því láni að fagna að hafa ekki tekið þátt í góðærispartíinu og stóðum því styrkum fótum . Þetta reyndist okkur vel , við náðum að bæta við okkur merkjum og stækka fyrirtækið . Að reka svona fyrirtæki er eins og að þjálfa lið í hópíþrótt . Sterk liðsheild skiptir mestu máli . Það þarf að vera með rétta liðið í höndunum , allir þurfa að vera vel þjálfaðir og þekkja sín hlutverk . Ég hef lagt mikla áherslu á þessa þætti sem stjórnandi . “ Liðið stefnir á að vinna titla á næstunni Handboltinn hjá Aftureldingu hefur skipað stóran sess í lífi Ásgeirs . Fyrst starfaði hann sem þjálfari en undanfarin ár hef hann verið formaður meistaraflokksráðs . „ Í kringum meistaraflokkinn starfar öflugur hópur sjálfboðaliða sem hefur unnið faglega og með þolinmæði að markmiðum sínum varðandi liðið undanfarin ár . Okkar stefna er að byggja liðið upp á uppöldum Aftureldingarmönnum . Það hefur tekist og við stefnum að því að liðið vinni titla á næstu misserum . Við erum með mjög hæfan þjálfara , Einar Andra Einarsson , sem er með öflugt teymi með sér sem tryggir faglega og góða þjálfun . “ Finnum fyrir miklum stuðningi Síðastliðið haust tók til starfa handboltaakademía hjá FMos í samstarfi við Aftureldingu og er því óhætt að segja að það sé í gangi víðtækt , markvisst og öflugt starf í handboltabænum Mosfellsbæ . „ Við finnum fyrir miklum stuðningi bæjarbúa sem hefur aukist að undanförnu vegna góðs árangurs sem okkar unga lið hefur náð . Stemningin á heimaleikjunum er mikil en við myndum gjarnan vilja sjá enn fleiri fjölskyldur á pöllunum . Ég get fullyrt að bestu áhorfendurnir í handboltanum á Íslandi eru í Mosó , stemningin er alltaf að verða betri og betri sem er okkar markmið . “ Stærsta og flottasta þorrablótið Ég spyr Ásgeir hvað hann ætli að gera í tilefni tímamótanna en hann á 50 ára afmæli í enda mánaðarins ? „ Planið er að halda afmælispartí en fyrst þarf ég að huga að enn stærra partíi sem er Þorrablót Aftureldingar , það verður haldið 21. janúar . Við Helga höfum starfað í þorrablótsnefnd í nokkur ár með frábæru fólki . Í ár er 10 ára afmælisblót sem verður það stærsta og flottasta hingað til . Undanfarin tvö ár hefur verið uppselt og það stefnir í að það verði aftur í ár . “ Mosfellingurinn 12. janúar 2017 Myndir og texti : Ruth Örnólfs Þann 3. janúar kl. 02:20 fæddist fyrsti Mosfellingur ársins 2017 á Heilbrigðisstofnun Vesturlands á Akranesi . Það var drengur sem var 3.474 gr og 52 cm . Foreldrar hans eru Sigurður Grétar Ágústsson og Svanfríður Arna Jóhannsdóttir og búa þau í Einiteig 1 . Drengurinn er þriðja barn þeirra hjóna en fyrir eiga þau Hörpu Dagbjörtu 14 ára og Almar Jökul 6 ára . „ Ég átti að eiga hann 1. janúar en hann ákvað að koma þann þriðja . Fæðingin gekk ótrúlega vel , hann kom í rauninni mjög hratt í heiminn . Hann er mjög rólegur og við erum í skýjunum með hann . Við erum búin að búa hér í Mosfellsbænum í rúmt ár . Okkur líkar mjög vel , hér er rólegt og mjög barnvænt , “ segir Svanfríður Arna .